ດ້ວຍ​ການ​ໄດ້​ເຂົ້າ​ດຳ​ລົງ​ຕຳ​ແໜ່ງ​ຄືນ, ທ່ານ ມາກ​ຣົງ ໄດ້​ຮັບ​ອິດ​ທິ​ພົນ​ໃໝ່ ​ໃນ ຢູ​ໂຣບ
ມັນ​ບໍ່​ປະຫຼາດ​ໃຈ, ທີ່​ບັນ​ດາ​ຜູ້​ນຳ​ຢູ​ໂຣບ​ສ່ວນຫຼາຍ​ໄດ້​ມີ​ຄວາມ​ຍິນ​ດີ​ກັບ​ໄຊ​ຊະ​ນະ​ຂອງ​ທ່ານ ມາກ​ຣົງ ຕໍ່​ຜູ້​ນຳ​ຂວາ​ຈັດ​ທ່ານ​ນາງ ມາ​ຣີນ ເລີ ແປັງ
ທ່ານບໍ່ໄດ້ແມ່ນຄົນທີ່ສະຫງົບສະຫງ່ຽມ ຫຼື ເປັນທີ່ຮູ້ຈັກສຳລັບການຮັບຟັງ, ເຊິ່ງແມ່ນລັກສະນະປະຈຳຕົວທີ່ສຳຄັນ ຂອງອະດີດຄູ່ຮ່ວມຕຳແໜ່ງຂອງທ່ານ ຈາກເຢຍຣະມັນ, ທ່ານນາງ ແອນເຈີລາ ເມີໂກ ແຕ່ດ້ວຍການໄດ້ຖືກເລືອກເຂົ້າດຳລົງຕຳແໜ່ງຄືນ ໃນວັນອາທິດທີ່ຜ່ານມານັ້ນ, ປະທານາທິບໍດີຝຣັ່ງ ທ່ານເອັມມານູແອລ ມາກຣົງ ໄດ້ຕອກຢ້ຳບົດບາດຂອງທ່ານຢ່າງແທ້ຈິງອີກຄັ້ງນຶ່ງ, ເຊິ່ງບາງຄົນເວົ້າວ່າ: ໄດ້ສືບທອດທ່ານນາງ ເມີໂກ ໃນຖານະເປັນຜູ້ນຳທີ່ແທ້ຈິງຂອງສະຫະພາບຢູໂຣບ, ດ້ວຍການຮຽກຮ້ອງຂອງທ່ານສຳລັບການຕອບສະໜອງທີ່ແຂງແກ່ນກວ່າເກົ່າ ແລະ ໃກ້ຊິດກວ່າເກົ່າໃນສະຫະພາບຢູໂຣບ, ໂດຍສະເພາະສົງຄາມໃນຢູເຄຣນ ທ່ານ ເຊບາສຕຽນ ເມຢາດ (Sebastian Maillard), ຜູ້ອຳນວຍການຂອງສະຖາບັນນັກວິໄຈ ຊາກ ເດລໍ (Jacques Delors) ທີ່ມີຫ້ອງການຕັ້ງຢູ່ນະຄອນຫຼວງປາຣີ ໄດ້ກ່າວວ່າ “ທ່ານນາງ ເມີໂກ ແມ່ນຜູ້ຈັດການບັນຫາວິກິດການຫຼາຍກວ່າ ແຕ່ບໍ່ມີວິໄສທັດ ທ່ານ ມາກຣົງ ມີວິໄສທັດທີ່ຈະແຈ້ງ ກ່ຽວກັບ ການພົວພັນຢູໂຣບແບບໃດທີ່ລາວຕ້ອງການ ” ມັນບໍ່ປະຫຼາດໃຈ, ທີ່ບັນດາຜູ້ນຳຢູໂຣບສ່ວນຫຼາຍໄດ້ມີຄວາມຍິນດີກັບໄຊຊະນະຂອງທ່ານ ມາກຣົງ ຕໍ່ຜູ້ນຳຂວາຈັດທ່ານນາງ ມາຣີນ ເລີ ແປັງ, ຜູ້ທີ່ໄດ້ຮຽກຮ້ອງສຳລັບການປັບປຸງຢ່າງຫຼວງຫຼາຍ ແລະ ຫຼຸດລະດັບຂອງກຸ່ມທີ່ມີສະມາຊິກ 27 ປະເທດນັ້ນລົງ ປະທານສະພາຢູໂຣບທ່ານ ຊາລສ໌ ມິແຊລ໌ ໄດ້ຂຽນຂໍ້ຄວາມລົງໃນທວິດເຕີວ່າ “ນີ້ແມ່ນໄລຍະເວລາທີ່ວຸ້ນວາຍ, ພວກເຮົາຕ້ອງການທະວີບຢູໂຣບ ທີ່ໝັ້ນຄົງ ແລະ ຝຣັ່ງ ແມ່ນມີຄວາມມຸ່ງໝັ້ນເປັນຢ່າງຍິ່ງທີ່ຢາກມີສະຫະພາບຢູໂຣບທີ່ມີອຳນາດອະທິປະໄຕ ແລະ ມີແຜນຍຸດທະສາດຫຼາຍກວ່າເກົ່າ ” ການດຳລົງຕຳແໜ່ງສະໄໝທີສອງ ແລະ 5 ປີສຸດທ້າຍຂອງທ່ານ ມາກຣົງ ໃນຖານະເປັນປະທານາທິບໍດີຂອງປະເທດຝຣັ່ງ ອາດຊ່ວຍຜັກດັນເປົ້າໝາຍຕ່າງໆທີ່ວ່ານັ້ນໄປໜ້າ ບໍ່ວ່າມັນຈະໄກຊ່ຳໃດນັ້ນຈະຂຶ້ນກັບບໍ່ພຽງແຕ່ການນຳເອົາບັນດາຜູ້ນຳຢູໂຣບມາເຮັດວຽກນຳເທົ່ານັ້ນ, ແຕ່ຍັງ ກ່ຽວກັບ ສິ່ງທີ່ຈະເກີດຂຶ້ນ ໃນ ຝຣັ່ງ, ເລີ່ມຕົ້ນດ້ວຍຜົນຂອງການເລືອກຕັ້ງສະພາແຫ່ງຊາດໃນເດືອນມິຖຸນານີ້ ນອກຈາກນັ້ນ, ໃນສອງເດືອນຂ້າງໜ້າ, ເວລາທີ່ຝຣັ່ງມ້ວນທ້າຍການເປັນປະທານວຽນຂອງສະຫະພາບຢູໂຣບນັ້ນ, ມັນຈະເຮັດໃຫ້ມີການທົດສອບໃນທັນທີ ມີສາມຂົງເຂດທີ່ມີຄວາມສຳຄັນເປັນພິເສດ, ນັກວິເຄາະທ່ານ ເມຢາດ ໄດ້ກ່າວວ່າ: ຄືການບັນລຸມາດຕະການລົງໂທດດ້ານມະລັງງານຂອງສະຫະພາບຢູໂຣບ ຕໍ່ມົສກູ, ເຊິ່ງແມ່ນອຸປະສັກສຳລັບເຢຍຣະມັນ, ທີ່ເພິ່ງພາອາໄສນ້ຳມັນ ແລະ ແກັສຂອງຣັດເຊຍ ແລະ ອາດເປັນໄປໄດ້ສຳລັບໂປແລນ, ຫຼັງຈາກການປະກາດ ຂອງຣັດເຊຍວ່າເຂົາເຈົ້າຈະຢຸດການສະໜອງແກັສຊົ່ວຄາວ, ຕໍ່ໄປແມ່ນກ່ຽວກັບການຮຽກຮ້ອງຂອງທ່ານ ມາກຣົງ ສຳລັບການປ້ອງກັນຢູໂຣບທີ່ໃກ້ຊິດກວ່າເກົ່າ ແລະ ແຂງແກ່ນກວ່າເກົ່າ, ແລະ ຕັດສິນໃຈ ກ່ຽວກັບ ການຂໍເປັນສະມາຊິກສະຫະພາບຢູໂຣບ, ເລີ່ມຕົ້ນດ້ວຍ ຢູເຄຣນ